منيش سه‌رد و
تيه‌ڵ و گيژم.
كرماشان تواى قويتم به‌ى
خاس خاس
جايده‌م و
ئه‌ڵتفنيده‌م
‍[به‌د چيژم.
چ خوسه‌ى تاقه‌ت بڕى
ها له‌ گيانم.
تيه‌ريك و تيه‌ڵ
سه‌رد و سڕ
[چوى وژدانى زه‌ نگولَه‌ به‌سياى ئى قه‌رنه‌
چ په‌راوى خه‌مى سه‌ر ده‌رهاورديه‌
له‌ ئوقيانووسى ژانه‌يلم.
له‌ چوارده‌ ڕيانى وجاخ
سێ كه‌س نيشتنه‌
[وه‌ بى وجاخ.
ئيواره‌يه‌
سه‌رده‌
]چ سه‌رديگه‌
زمسانه‌.
سێ كه‌س
وه‌ بى كه‌س
له‌ چوارده‌ ڕيانى وجاخ
وه‌ بى وجاخ.
پيايگ و ژنيگ و منالَيگ
وه‌ بى په‌نا
مه‌حفلى سه‌رد و سڕ
له‌ بياوانى ئى خياوانى
پڕ ڕيواره‌
له‌ى ئيواره‌[.
له‌ى سه‌رديى تاقه‌ت بڕه‌گى
ها له‌ له‌شى ئى شاره‌.
سه‌رى سه‌ردييش سوڕ مه‌نيه‌
له‌ى سه‌رديه‌.
گومانم بوى
خودايش
له‌ مالَه‌ كڕ وكپ وگه‌رم ونه‌رمه‌گه‌ى
نايده‌ و ده‌ر.
ئاخ و ئاو و
تكه‌ى ئه‌سريش
ڕچگيانه‌ وه‌ يه‌ك سه‌ر.
سێ كه‌س
له‌ هويره‌وچى
بى جى و لوور و
بى په‌نا
له‌ بياوانى  ئى خياوانى
پڕ ڕيواره‌
له‌ى تيه‌ريكيى ده‌مى ئيواره‌.
زمسان تيه‌يد و
بوو وه‌ له‌رز و
چوى ناى نيشته‌ر
سلوول سلوولى له‌شيان
ده‌رزى ئاژن كه‌يد.
وه‌ى له‌ى تيه‌ريكيى سه‌رده‌
وه‌ى له‌ى سه‌رديى تيه‌ريكه‌
ڕيواره‌يليش
سه‌ر وه‌ قه‌يوه‌ن
چوى زڕاتى
له‌ قه‌وچلَ ده‌رناتى
وشك ئه‌لاَتى
وه‌ قاقولى ڕچگياگ و
هه‌ناسى سه‌رد و
چلَمى شووڕى يه‌خ به‌سيا
وه‌ره‌و بى سه‌ر و شوونيى سوو
تهڵه‌پا كوتن.
كه‌س نيه‌نووڕى
وه‌ى سى كه‌سى
بى كه‌سه‌.
م ئه‌مما
بى تاقه‌ت له‌ى خوسه‌ى قويله‌
له‌ى شه‌وارى سيه‌ و سه‌رده‌
له‌ى زمسانى كرماشانه‌
خه‌رك و خنكيام
له‌ گه‌رداوى
ئوقيانووسى
ئرمسه‌يلى له‌ چه‌وناتى م.
سه‌رگه‌ردانم
چوى ناى گه‌لاى
زه‌رد و وشكى
له‌ تووفانى
سامان كه‌نى
هه‌ناسه‌يلم
ك زندانن له‌ حسارى پوولاَى خوسه‌م
بى تاقه‌ت و
سه‌رگه‌ردان و
سه‌ر وه‌ قه‌يوه‌ن
بى توانا و بى ده‌سه‌لاَت
له‌ خوسه‌ى دلَ
هه‌ هه‌يژده‌هاى
سه‌ركوت كرياى
نيمه‌گيانى ئى زمسانى
كرماشانه‌
له‌قه‌كوت كه‌م
له‌ منه‌يى
مالَى كڕ و كپ
گه‌رم و نه‌رم و
ئاسووده‌ و خوه‌ش
ئرا هه‌رچى
بى كه‌سى و
بى جى و لووره‌
چه‌و پڕ له‌ ئه‌سر
دلَ پڕ له‌ ئــــــــاخ
ڕوى پڕ له‌ شه‌رم
